**Željko Ožegović**, državni sekretar, Ministarstvo za državnu upravu i lokalnu samoupravu

Na samom početku želim sve da vas pozdravim u ime Ministarstva za državnu upravu i lokalnu samoupravu, sve kolege uvodničare i predstavnike Uprave za javne nabavke, Evropske unije, UNDP-ija, SIDA-e i naravno predstavnike lokalne samouprave koji su jedan od ključnih nosilaca ovog procesa. Današnja tema je izuzetno važna jer javne nabavke, po svim pokazateljima, značajno utiču na ekonomiju jedne zemlje. Kao što znate, javne nabavke učestvuju sa 10-15% u bruto društvenom proizvodu zemalja, a od toga skoro 50% se realizuje na lokalnom nivou. Pored toga, dobro uređen sistem javnih nabavki značajno podstiče konkurentnost jedne zemlje i utiče na njenu ekonomiju. Naravno transparentnost i smanjenje korupcije imaju poseban značaj.

Javne nabavke su važne i kada se posmatra sa aspekta lokalnih samouprava. Čuli smo za dobar primer u Gradu Beogradu na koji način je organizovana služba za javne nabavke, kako je planirano da se, u narednom periodu, ostvare dodatne uštede. Ja bih samo podsetio da je, do donošenja prvog zakona o javnim nabavkama 2002. godine, ovo bila neuređena oblast u kojoj su se neracionalno i neefikasno trošila javna sredstva. Upravo ta neuređenost je omogućavala korupciju i zbog toga smatram da je jedan od ključnih zakona koji je promenio mnogo toga u funkcionisanju i same državne administracije i lokalne samouprave upravo zakon o javnim nabavkama koji je donet 2002. godine koji je kasnije unapređivan i koji je omogućio da idemo u pravcu postizanja standarda koji važe u Evropi, ne samo u zakonodavnom pogledu, već i ka većoj ekonomskoj efikasnosti.

Čuli ste mnogo puta kolike su uštede od donošenja ovoga zakona postignute. Ministarstvo za državnu upravu i lokalnu samoupravu je i u Strategiji reforme javne uprave i u akcionom planu za njeno sprovođenje značajnu pažnju posvetilo unapređenju javnih nabavki kako na centralnom, tako i na lokalnom nivou. Takođe želimo da unapredimo i Portal za javne nabavke. Ono što mislim da je ključ za dobru realizaciju svega ovoga jeste usavršavanje službenika koji rade na poslovima javnih nabavki o čemu su i moji prethodnici govorili.

S obzirom da idemo ka funkcionalnoj i fiskalnoj decentralizaciji, nužno je da osposobimo lokalne samouprave da odgovore rastućim zahtevima. U prethodnom periodu uočeno je da neke lokalne samouprave ne mogu da odgovore na pravi način novim izazovima, pa ni u segmentu javnih nabavki. To pokazuju i izveštaji nekih nezavisnih regulatornih tela, kao što su izveštaji Državne revizorske institucije koja je, u velikom broju lokalnih samouprava, uočile nedostatke. Zbog toga mi hoćemo da damo podršku lokalnim samoupravama na daljem unapređenju procesa javnih nabavki i na razvoju kapaciteta za javne nabavke. Sertifikati koje ćete dobiti nakon uspešno položenog ispita potvrđuju vašu osposobljenost da odgovorite savremenim zahtevima u javnim nabavkama, da možete da na kompetentan način rešavate praktične probleme.

Ministarstvo za državnu upravu i lokalnu samoupravu nastaviće da podržava i u budućnosti procese stručnog usavršavanja i izgradnje kapaciteta u oblasti javnih nabavki i sarađivaće na tom poslu sa Upravom za javne nabavke. Na kraju, želim da se zahvalim svima onima koji podržavaju program unapređivanja kapaciteta lokalnih samouprava u oblasti javnih nabavki, a pre svega Evropskoj uniji, UNDP-iju i SIDA-i. Kao što sam rekao, Ministarstvo za državnu upravu i lokalnu samoupravu biće aktivan partner u ovom procesu.